1. Kanikau aloha no M.S. Kauwahi koʻu kaikuaana i make ma Waialua i Oahu.
2. He uwe kanikau ia oe e kuu kaikuaana,
3. Kuu kaikuaana a ka makua hookahi,
4. He hanau mua oe no kou pokii,
5. He mea nui na makua ia kaua,
6. Aole kaua i haalele ia lakou,,
7. Akahi ka haalele la ua pau ka ea.
8. Aole he ike ana ia lakou la----e.
9. He u, he aloha ia oe e kuu kaikuaana,
10. Kuu hoapili o ka aina,
11. Piliia e kaua ke anu a me ke koekoe,
12. Ka la welawela a me ka hau anu o Kaala,
13. Ka makani ikaika he kona, a me ka pakolonahe a ke Aeloa,
14. Ka makani Kauai Inuwai, a me ka Malualua imi haukeke,
15. Ka makani Kihi wawahi hale, a me ka Waikoloa hoopio kai, la—e,
16. He uwe mihi ia oe e kuu kaikuaana la---e,
17. Aloha ke one o Kuone kahi a kaua e pili ai
18. A me ka wai welawela o Kaneloko,
19. A me ka lipoa momepoli o kauanui,
20. A me ke kula la wela o Oopele,
21. A me ka nalu hailua o Kapapale,
22. A me ke kai lepolepo o Kaiaka,
23. A me kekula wailiula o Kaena,
24. A me ke one loa Pupukea,
25. A me ka ulu niu o Kalaholowaa,
26. A me na Kuapa kahulihuli o Ukoa.
27. He u, he aloha ia oe e kuu kaikuaana la—e,
28. Kuu kaikuaana pili o ka wai huihui o ka Huilawai,
29. Kuu kaikuaana o ka la ai a me ka la ai ole,
30. Kuu kaikuaana o ka la ia, a me ka la ia ole
31. Kuu kaikuaana o ka la paio,
32. Ua piliia ke kuluaumoe a me ka weheʻna a ke ao,
33. I ke kani pualu a na moa a me ke ano ahiahi,
34. I ke kupono a me ka hio ana a ka la, la---e.
35. He u, he kanikau he aloha ia oe la—e,
36. Pau kou ike ana ia J.S. Emerson ma,
37. Ko kaua mau makua nana i hoonaauao mai,
38. Pau kou pili ana me na pokii o kaua,
39. Na hoa hoolaukanaka o ka po kanaka ole,
40. Pau kou launa pu ana me ko kaua ma hoapili,
41. Okia mai au e ke kai---la aole ike ia oe, a—e.
42. Ke huna nei au i ko aloha aole e nalo,
43. Ua haina mai e ke Kioea e ka Manu alapahi o Kaiona,
44. Aloha wale ke kula o Koloa, kahi au e hele ai,
45. Aloha wale ke kai o Kaieiewaho,
46. Kahi au e holoholo mau ai,
47. Aloha wale na huila wiliko o Koloa a me Lihue,
48. Alhoa wale o Haupu e ku Kalalea nei,
49. Aloha wale ka limu *ka* kanaka o Waimea,
50. Aloha ino ke one kani o Noohili,
51. A me ka pahapaha o Polihale.
52. Ke ake nei au e ike aku i kou aloha,
53. Kohia mai au e ka Muhee e ka ai hololua
54. Aloha wale ka wai pouliuli o Huleia,
55. A me ka uluniu o Kekaha,
56. Aloha wale ka mauna o Waialeale e ku haaheo nei,
57. Aloha oe, ke noho nei au me ka u, i ka nui o ke aloha ia oe.
58. Aloha wale ke kula o Kamoo kahi a kaua e hele ai,
59. A me ka piiʻna ka moe o Kamahale,
60. Aloha ino ka uka o Kamoku kahi a kaua e noho ai,
61. I honi hoomau ai i ke ala o Kaawapuhi,
62. Aloha ino o Lahaina nei,
63. Kahi au i noho mua ai a o kou pokii ka ukali.
64. Pau kou ike ana ia Wehewehe a me Huaipau,
65. I ka hookiekie ana i ka pakolu o ke *cuba* a me ka palua o ke *kuea*,
66. A ke kai ikau nei kou mau pokii nou,
67. Aloha wale o na Kiowai o Auwaiawao,
68. A me ka piiʻna o Kulilole, a me ka puu o Paupau,
69. Aloha wale ke kahawai o Kanaha kahi au i hele ai.
70. He u, he aloha ia oe e kuu kaikuaana la---e,
71. Komo aku la oe i Inia i kahii nani i hoonaniia,
72. Ike aku la oe ia Ierusleama hou,
73. Me kona mau puali ʻlii,
74. O ke ala o ka lipano kau e honi la,
75. O ka aila mea poni i ka wiliia me ka lipano,
76. He mea hooluuia no na koa paikau o ke Aupuni,
77. He mea kahiko no ka paleumauma o ka poe pono.
78. E aloha ae paha oe i ka leo nunulu o na kolaite,
79. A me ka uhene leo lea o na pila ma Honolulu,
80. A me ka huikau ana a na moku iloko o Kou.
81. He u, he aloha ia oe la,
82. Aloha ino ka makua hookahi o kaua,
83. A me ka hanau mua e noho mai la,
84. Ua haalele mai oe ia lakou.
85. He u, he aumaha ia oe la---e,
86. O Iesu Kristo ka puu hoomaha,
87. O kou pokii e mahaʻi.
88. Aloha oe, Aloha la---e.
89. G.M. Koha.
90. Lahainaluna, Ok. 25, 1853.