1. E KANIKAU ALOHA NO KAMAUNAKULA KEKAHI KAIKAMAHINE I ALOHA NUIIA I MAKE AKU NEI.
2. Aloha nui oe e Kamaunakula,
3. Ka iwi o ka pua rose i pakuiia maluna o ka pua Oliva,
4. Ke daimana alohi i ke kula o Pahele,
5. Hele aku la oe i ke ala hoi ole mai,
6. Noho kou mau makua u i kou aloha,
7. Aloha ana oe la—e,
8. Haki kaikoo ka manawa,
9. Nakulu owa ka loko,
10. Helelei hiolo ka pua o ka waimaka,
11. Ke kulu wale no la a hiki i ka leihala,
12. Hala aku la oe he hikimua,
13. Koe iho nei makou he mau ukuli,
14. A huina like kakou i o ia nei,
15. A noho pu ma ka nahele o Waiola,
16. Ola ka manu inu i ka wai o Waipuhia,
17. Kau no ke ano a ke kiowao,
18. He u he aloha ia oe la—e,
19. Aloha nui oe e Kamaunakula,
20. Kuu kaikamahine aloha nui,
21. He nui oe na ou mau kini,
22. He lei a-i oe na ou mau makua,
23. Makua ke aloha ua nui i ke kino,
24. Ke hoomalule nei i na aalele o ka Pauwai,
25. He u he aloha ia oe la—e,
26. Aloha mai ka hoa he kaikamahine,
27. Honi hoomau i ke ala o ke kiele,
28. Ahi loko i ka huki a kou aloha,
29. Niniu i ka owe a ka wai kahe,
30. Kahe makawalu ke kai o Makaiwa,
31. Aiwaiwa oe he hekili poha i ka lewa,
32. Lewa nakolo i ke kulu aumoe,
33. Moe a hoolohe i ka leo o ka manu,
34. I ke kani kolilo mai i ka nahele aloha,
35. Aloha ka ua apuakea ke hehiku mui i ke koa mokumoku o Heeia.
36. Aloha ka ua poaihale o Kahaluu,
37. Ua luuluu au i ke aloha,
38. Aloha ana oe la—e,
39. Holopoipu ke kai o Haena,
40. Olapa ka lau o ka laau o Maunahina,
41. Hina pakika palaha i ke one o Makila,
42. Kila hone iluna o Maunaihi,
43. I hiihi oe he pikimana i ke one o Nulele,
44. Lele huna i ka wai alohilohi,
45. Nani na lehua lu lehua a ka manu,
46. Nani ke ahe malanai o Puna i ka lai,
47. Lai Honolua i luluhia a ka manu,
48. Manu leo palale i ka pali o Kalalau,
49. Lau makawalu na kiu i Honomaele,
50. Maeele wela i ke anu o Lanihuli,
51. Huli kua huli moe i ke kula o Nohili,
52. Hilihewa i ka pua ula mae o ka nahele,
53. Hele kulani ko kino wailua i ke ano a ka makani,
54. Kani makehewa ka leo o ka manu i ke kula a ka moae,
55. Ae ae palupalu ke kalukalu o ka Paa,
56. Paapaa ke koko o kaialonohia i ka la o Makahuna,
57. Huna kapalilii ke alelo o ka manu i lalo o Kaimaili,
58. Ili mai ana ia’u ka nani alohi Daimana o Waahila,
59. Hilahila lauahi i ke one o papaenaena,
60. Enaena okoko i ke ahi a Kalawekua,
61. Kua hewa paholehole i ka ili a ka ipoahi.
62. Ahi loko huila i ke aloha,
63. Aloha ana oe la—e,
64. He halialia aloha no kuu kaikamahine,
65. Aloha na keiki i hanau i ke o ka Haku,
66. He haku oe he nui na kuu manao,
67. Ke hoolele nei i na auneke a ke aloha,
68. Aloha ka liwi makaonaona,
69. Ka manu hoohelelei i ka pua lehua o Mokaulele,
70. Lele aku la oe me na eheu lani,
71. Me he aito la i ka maka o ka la,
72. Pau kou ike ana i ka nani pau wale o keia ao,
73. O ka nani pau ole o Inia kau e ike la,
74. Komo aku la oe i ka Pasemoka o ka poe pono.
75. I ko ka lani Ierusalema,
76. O ke kulanakauhale hoano ia o ke Akua,
77. I hoonaniia i ka nani o ke Keikihipa,
78. I ke aku la oe ina luna anela Hemolele,
79. A me ko lakou mau puali alii a pau,
80. Hoonani pu me na anela Hemolele ma ka lani,
81. Ma ka lani e ola ai ka poe pono,
82. Ma kou Hoola i Poniia e maha ai kou mau makua nei.
83. John. Makakehau. Heeia, Koolaupoko, lune 2, 1854.