1. HE KANIKAU ALOHA KEIA NO F. KAMAE
2. Kuu keiki i ka makani a Kekiu,
3. E olelo mai ana ka laulaau o ka pali mehe kanakala,
4. Pupuu a kaua i ke anu a kamakani Hehala oni—e,
5. Kuu keiki i ka aina kula wai ole o Kalama.
6. Aia ka wai i ka maka o ka Opua,
7. A hiolo mai ka ua wai naulu,
8. E ulu wale mai ana no kealoha,
9. E haupu ana i loko mehe ipo la-e,
10. Kuu keiki ka aina alohuli i kamakani,
11. Hoolale ka manu i ke kai o Mapu,
12. E hoolale mai ana e lawelawe keo,
13. Mapu e hano ka leo o kuu keiki e pae nei,
14. E wawa nei i kalai o kona hale-e,
15. Kuu keiki i ke kula ea i ka lepo o Kualalai,
16. He hale ka kahi waiho o ke kino,
17. O ke aka o kauhaue ke pae nei i ka welelau makani,
18. I ka hoominamina makani a kawahine-e,
19. Kuu keiki i ka makani a Kaulumano,
20. Mai ke kula loa o Hanamaulu,
21. Oia kai keone o Aiio,
22. E hiki aku ai i ka wei o Makaukiu,
23. Aloha kauhane i ka lai o Hauola-e,
24. Kuu keiki i ka wai halau o Wailua,
25. Mai ka makani anu he Waiopua,
26. Ko keano o ka welo i ka wai,
27. E alo aku ana i na paka ua aokea o Kapaa,
28. Nononoho a kaua i ke ehukai o Makaiwa—e,
29. Kuu keiki i ka wai o Waikaia,
30. E walea ana i ka nalu o Kaohaia,
31. Hoaikane aku la me Hooipoiamalanai,
32. Me ka wahine i ka lulu o Waimahanalue-e,
33. Kuu keiki i ke kula o Mailehuna,
34. Huna aku oe i ko kino me ko maka,
35. Haalele mai nei oe i ka pili a kaua,
36. Noho au me ka u me ka minamina ia oe-e,
37. L. Kauhaa.
38. Haliimaile Honolulu Iulai 5 1854